钦定古今图书集成/明伦汇编/氏族典/第086卷 > 《越国胡公世系序》明·张凤翼
## 钦定古今图书集成/明伦汇编/氏族典/第086卷 > 《越国胡公世系序》明·张凤翼

越国公大海，虹之五都人。从明太祖廓清华夏，屡建
奇功。父子兄弟一十二人，佐命开基，拔城二十七座，
血战三百馀阵，勋业昭著。都督胡大渊、胡泉、胡美、胡
涧、胡通，皆大海伯仲也。子七人，长德济。大海既下信
州，上以德济为行枢院同佥守之。破“陈友谅将李明
遂，又破张士诚将吕珍。”擢浙江行省右丞。克杭州，迁
浙江行省左丞，移镇杭。次德源、德清、德淮，俱都督，殁
于阵。又次德山、德水、德林、德济，子继成，上念其为功
臣裔亲，赐名。甫三岁，召至南京护养，授东川侯。德济
以征庄浪重伤卒，一门皆死王事，独德山、德水以襁
褓不仕，德林徙居山东，获存。门第衰落，屡遭荼蓼。永
乐后，岐阳、东瓯概停不袭。至嘉靖间，始有继绝推封
之命。大海孙汝锺告袭，距继成五世，德济六世，在大
海则七世矣。府县俱经核实申详，特以家业凉薄，卒
不果袭。嗟乎！以英武如越国，固明之飞将军也。虽其
马革疆场，勋业未半，而考之功臣庙祀，已位次西平
之下，使不与金华之难，则其所建竖，有不凌六王而
上者哉？乃不数载而辄斩然不祀，《文诰》荡为乌有；本
支沦于齐庶，又何以劝壮士于生前，慰忠魂于死后？
即明太祖在天之灵，且愀然其弗宁矣。“带砺”之盟何
在？吊古者痛之！因叙集其世第若此，以为观风举废
者采焉。